Ad cavendas quæ per successiones fiunt calumpnias, litteris tradere curavimus quoniam querela erat inter Willermum, comitem Nivernensem, et Arduinum abbatem Sancti-Germani Autissiodorensis, de quibusdam consuetudinibus quas habet idem comes in villis Sancti-Germani, Digia et Escanno, salvo jure ecclesie, et salvis consuetudinibus comitis. Concessit idem comes, ut ea quæ, vel ipse, vel homines sui, seu filius ejus, vel sui, tempore guerre sue quam habuit cum Nargaldo de Tociaco, et Willelmo de Donna-Petra, et Gibaldo de Sancto-Verano, in eisdem villis fecerant, vel aliquo modo ceperant, nullam vim, vel ad jus constituendum, vel ad faciendam consuetudinem obtinerent. Concessit eciam ut augmentatio illa que in curia de Escanno, ejus consilio et assensu a supradicto abbate facta est, eadem libertate innitatur, et eisdem consuetudinibus consistat, quibus ante factam augmentacionem prior curia consistebat. Testes Rainaldus, prior de Karitate, et sexdecim alii in carta notati.